Der kan komme en mangel på ældreboliger i Aalborg Kommune. Det siger Jan Nymark Rose Thaysen (V), der er rådmand i By og Land i Aalborg Kommune. - Vi kan få en udfordring, hvis ikke der kommer til at ske noget snart, siger han. Årsagen er, at opførelsen af almene boligbyggerier i hele landet er gået i stå de seneste par år. 41 procent af alle planlagte projekter i år er allerede efter første kvartal blevet udskudt eller sat i bero. Det er mere end dobbelt så meget som vanligt, ifølge Bygherreforeningen. - Byggematerialerne tog jo en himmelflugt rent prismæssigt. Og samtidig var der rift om håndværkerne, så det blev for dyrt for de almene boligselskaber at lave deres byggerier, siger Jan Nymark Rose Thaysen. Udviklingen vender muligvis Ifølge Jan Nymark Rose Thaysen var der i 2022 kun et enkelt projekt i Aalborg Kommune, og i kommunen er det primært ældreboliger, som de almene boligselskaber hjælper til med. - Vi ved, vi har ældrestyrken, der vokser. Og det er der, vi er mest pressede, for ellers har vi et rimelig godt udvalg af billige boliger, siger rådmanden. Der er mere end 500.000 almene boliger i Danmark, men det tal stiger forhåbentlig snart. I hvert fald i Aalborg. - Vi er fortrøstningsfulde i forhold til, at nu er materialepriserne faldet, og der er ikke så meget konkurrence mellem entreprenører og håndværkere. Så de almene boligbyggerier er faktisk optimistiske i forhold til at starte op med at bygge i 2023, siger Jan Nymark Rose Thaysen.
Over to ud af fem af de 'vigtige' byggeprojekter er sat på pause.